- Vi sender brev til Stortinget om det i dag, sier Ketil Solvik-Olsen.

Denne uken ble det kjent at EU-domstolen mener at Datalagringsdirektivet er ugyldig. Det har i etterkant vært ukjent hva som skjer med implementeringen i Norge.

Nå bekrefter regjeringen at hele direktivet droppes, selv om det egentlig er vedtatt.

- Regjeringen tar domstolsvedtaket i EU til følge og legger arbeidet med datalagringsdirektivet på is. Vi sender brev til Stortinget om det i dag, sier samferdselsminister Ketil Solvik-Olsen til Dagbladet.

Dette bekrefter også DLD-tilhenger Erna Solberg:

- Det som gjenstod var en proposisjon til Stortinget om kostnadsfordelingen ved lagrinsplikt, hvor mye staten skulle betale og hvor mye operatørene skulle betale. Nå skal vi bruke tid på å gå gjennom EU-domstolens virkning for det norske lovverket. Da blir det unaturlig å sluttføre den jobben siden vi ikke skal gjennomføre dette som det var tenkt.

Dette betyr likevel ikke at det blir slutt på alt hva Datalagringsdirektivet ville legge opp med, og Solberg sier en vil komme med et helt nytt lovforslag.

Datalagringsdirektivet legger opp til at informasjon om all elektronisk kommunikasjon skal lagres i 6-24 måneder. Dette inkluderer hvem du snakker, sender meldinger med og e-post.

Det krever også at det skal spores hvor du befinner deg fysisk når det kommuniseres, noe som med moderne smarttelefoner i praksis betyr en kontinuerlig sporing av alle dine bevegelser.

Politiet har argumentert for at denne typen informasjon er helt essensiell for å etterforske alvorlig kriminalitet, mens motstanderne mener det er en form for masseovervåkning uten presedens.





